KIRJALLINEN KYSYMYS E-2020/99 esittäjä(t): Paulo Casaca (PSE) komissiolle. Kuluttajansuoja lentoliikenteessä.



Virallinen lehti nro 219 E , 01/08/2000 s. 0068 - 0069



KIRJALLINEN KYSYMYS E-2020/99 esittäjä(t): Paulo Casaca (PSE) komissiolle (9. marraskuuta 1999) Aihe: Kuluttajansuoja lentoliikenteessä Euroopan unioni on luonut jo melko kattavan kuluttajansuojalainsäädännön lentoliikenteen alalle. Erityisesti voidaan mainita säädökset, jotka koskevat varauksen tehneiden matkustajien käännyttämistä takaisin. Alan tilanne on Euroopassa kuitenkin edelleen puutteellinen. 1. Onko komissio jo valvonut sitä, soveltavatko lentoyhtiöt asetusta 295/91(1)? 2. Jos on, millaisia tuloksia se on saanut? Jos ei ole, katsooko komissio, että tällaista valvontaa tarvittaisiin? 3. Katsooko komissio, että on jo olemassa yhteisön oikeusperusta kuluttajansuojalle seuraavissa asioissa: 3.1. lentoyhtiön vastuu matkatavaroiden kuljettamisessa; 3.2. lentoyhtiön vastuu peruutettaessa lentoja kaupallisista syistä; 3.3. vähimmäisvaatimukset, jotka koskevat lentomatkustajien matkustusmukavuutta ja terveyden suojelua, erityisesti käytettävissä olevan tilan suhteen? 4. Jos on, mikä tämä oikeusperusta on, ja missä määrin komissio katsoo sitä sovelletun? Jos ei ole, katsooko komissio, että olisi syytä tehdä lainsäädäntöaloitteita näissä asioissa? (1) EYVL L 36, 8.2.1991, s. 5. Loyola de Palacion komission puolesta antama vastaus (22. joulukuuta 1999) Tätä alaa koskevat toteutetut toimet ovat olleet osa yhteisön liikennepolitiikan kehitystä lentoliikenteen alalla (Euroopan yhteisöjen perustamissopimuksen 80 artiklan 2 kohta, entinen 84 artikla). Uuden sopimuksen (153 artikla, entinen 129 a artikla) muutetuilla määräyksillä, jotka koskevat kuluttajansuojaa, lisätään matkustajan oikeuksia suojelevia toimia. Komissio on vuoden 1999 aikana järjestänyt tarjouskilpailun tehdäkseen sopimuksen sitä korvausjärjestelmää koskevista yhteisistä säännöistä, joita sovelletaan, jos matkustajalta säännöllisessä lentoliikenteessä evätään pääsy lennolle 4. helmikuuta 1991 annetun asetuksen (ETY) N:o 295/91 täytäntöönpanon arvioinnista. Saatuja tarjouksia tutkitaan parhaillaan ja sopimus tehdään lähiaikoina. Tuloksia odotetaan vuoden 2000 ensimmäisen puoliskon aikana ja ne auttavat kohdentamaan komission toimia, joilla varmistetaan asetuksen täytäntöönpano. Ei ole olemassa minkäänlaisia erityisiä yhteisön sääntöjä, joiden soveltamisalaan lentoyhtiöiden vastuu matkatavaroista kuuluisi. Kotimaan lentoliikenteeseen sovelletaan kussakin jäsenvaltiossa kansallisia sääntöjä. Jäsenvaltioiden välisiin lentoihin sovelletaan vuonna 1929 tehtyä vanhentunutta Varsovan yleissopimusta ja sen myöhempiä tarkistettuja versioita. Toukokuussa 1999 tehdyllä Montrealin yleissopimuksella, joka todennäköisesti korvaa Varsovan yleissopimuksen kokonaan, luodaan kansainvälistä liikennettä koskevat uudet säännöt, joiden soveltamisalaan voitaisiin yhteisön lainsäädännön avulla saattaa myös yhteisön sisäinen kotimaanlentoliikenne jäsenvaltioissa. Tällä tavoin luotaisiin yhteinen järjestelmä, joka koskisi yhteisön lentoyhtiöiden kaikkia lentoja. Laatiessaan Montrealin yleissopimuksen ratifiointia ja täytäntöönpanoa koskevia ehdotuksiaan yhteisölle komissio kiinnittää erityistä huomiota tähän asiaan ja ottaa myös huomioon Euroopan parlamentin lausunnon, jonka se antoi keskusteltaessa lentoliikenteen harjoittajien korvausvastuusta onnettomuustapauksissa 9. lokakuuta 1997 annetusta neuvoston asetuksesta (EY) N:o 2027/97(1). Kyseisen lausunnon mukaan matkatavaroita koskevat yhteiset säännöt olisi sisällytettävä kaikkiin yhteisön korvausvastuujärjestelmiin. Peruutuksia koskevan vastuun osalta asetuksen (ETY) N:o 295/91 muutosta koskevassa luonnoksessa yhteiseksi kannaksi(2) saataisiin lennolle pääsyn epäämistä koskevan korvausjärjestelmän piiriin myös matkustajat, jotka myöhästyvät lentoyhtiön peruttua heidän lentonsa. Lentomukavuuteen ja lentokoneessa käytettävissä olevaan tilaan sekä moniin muihin kuluttajaa koskeviin asioihin kiinnitetään huomiota pian valmistuvassa matkustajan oikeuksia koskevassa komission kuulemisasiakirjassa. Kuulemisasiakirja toimitetaan kaikille asianomaisille sekä luonnollisesti myös Euroopan parlamentille. Kuulemisen tuloksia käytetään luotaessa tulevaa tätä alaa koskevaa politiikkaa. (1) EYVL L 285, 17.10.1997, s. 1. (2) EYVL C 120, 18.4.1998, s. 18.